Flybe flýgur áfram um loftin blá , eftir að hafa gert samning við bresk stjórnvöld sem tryggir starfsemi félagsins . AFP Breska ríkisstjórnin og flugfélagið Flybe hafa komist að samkomulagi sem gerir breska flugfélaginu , sem glímir við fjárhagsvandræði , kleift að halda áfram rekstri . Andrea Leadsom viðskiptamálaráðherra Bretlands greindi frá þessu í dag . Á Twitter sagði ráðherrann að hún væri „ himinlifandi “ með að hafa náð samkomulagi um að halda lággjaldaflugfélaginu , sem er með höfuðstöðvar í Exeter , áfram í rekstri . Leadsom sagði að með því væri tryggt að ólíkir hlutar Bretlands yrðu áfram tengdir , en í frétt AFP kemur fram að þingmenn hafi viðrað áhyggjur af því að fari Flybe á hausinn raskist samgöngur á milli Norður-Írlands og Englands . Ráðherrann greindi ekki nánar frá því hvað fælist í samkomulaginu , en sagði að í því fælust góð tíðindi fyrir starfsmenn Flybe , viðskiptavini og kröfuhafa . Um 2.000 manns starfa hjá Flybe , sem flýgur til 170 áfangastaða frá Bretlandi og er helsta flugfélagið á ýmsum minni flugvöllum í landinu , eins og til dæmis í Exeter og Southampton í suðurhluta Englands . Flugfélagið flaug til Íslands frá Birmingham í Englandi frá 2014 og fram á árið 2015 .